Bisceglie

**Bisceglie** (pronunge jndr'à 'u tagliàne *Biscéglie*, ; *Vescégghie* jndr'à 'u dialette biscegliese) è 'nu comune tagliàne de  crestiàne d'a provinge de Barlette-Andrie-Trane jndr'à Pugghie. Jè 'nu cendre agricole 'mbortande, cu industrie manifatturiere soprattutte jndr'à 'u cambe tessile.

## Sciugrafije fiseche
### Territorie
'A cetate se affacce sus a 'u mare Adriateche pe 'nu sveluppe d'u litorale de cchiù o mene 7,5&nbsp;km, 'mbrà le comune de Trane, a nord, e Molfette, a sud.

'U territorie comunale, soprattutte pianeggiande, scivole verse 'u mare tagghiate da 'nu sacche de lame, jndr'à le quale 'u microclime jè particolarmende favorevole a' proliferazione de flore e faune. 'U territorie comunale vèje pe diverse chilometre verse le cendre de Corate, Ruve de Pugghie e Terlizze, 'ngondranne accussì le prime pendie de le Murge.

L'altimetrie vèje 'mbrà 0 e 160 metre de altitudine sus a 'u levèlle d'u mare.

'A cetate se stenne soprattutte jndr'à 'na fasce ca vèje da 'u tratte costiere e 'a linèe ferroviarie Bologne - Lecce, cu de le propaggine ca vonne oltre 'a strade ferrate (quartiere de Sand'Andrèe, zone artiggianale, zone industriale).

'U nuclèe cchiù andiche d'a cetate, 'nu tiembe limitate da doje *lame* ca vonne verse 'u bacine portuale, nasce sus a 'na porzione de territorie cchiù larije respette a le arèe urbanizzate apprisse.

### Clime
'A cetate jè caratterizzate da 'nu clime mediterranèe cu vernate mite condinendale umide e staggiune cavede e umide. Le escursiune termeche sò condenute da l'azione mitigatrice de l'Adriateche. Essene 'na cetate costiere, l'umidità relative se mandene assaije ierte jndr'à tutte l'anne, e vèje 'mbrà 'u 70% e 'u 90%. Comungue, 'a cetate jndr'à le mise d'a vernate jè assaije 'nfluenzate da le corrende fredde ca avènene da 'u nord-est, ca quacche vote carrescie 'a neve. Le piogge, congendrate jndr'à le mise 'nvernale, avènene caratterizzate da 'nu reggime assaije variabbele.

## Origgene d'u nome
Sus a l'origgene d'u nome de Bisceglie le ipotesi cchiù 'nderessande sò doje. 'A prime dice ca 'u nome avène da 'u dialette *Viscile* o *Vescegghie* ca a lore volte iacchiane 'a radice jndr'à vôsce andiche *Visciju* (querciole). 'U querciele jè 'a querce de Palestine, 'na specie ca se sveluppe cumme arvule e cumme arbuste. Sta querce, ca jndr'à l'Itaglie se iacchie sulamende jndr'à Pugghie, Basilicate e Sicilie, in passate ere assaije abbundande jndr'à zone de Bisceglie.

L'otra ipotesi face referimende a 'u latine *vigiliae*, sendinelle, jndr'à le forme andiche *Vigilas*, *Vigilarum civitatis*, *Vigilie*, *Vigilia* e *Biscilia*. Sta ipotesi ha state sostenute e angore osce pure, da ce penze ca jndr'à l'epoche romane stavane sus a 'u territorie de le poste de condrolle e de uardie sus 'a vie Traiane, o ce stavane de le postaziune de uardie cu torre e 'ndruche lunghe 'a coste, pe defenere 'na arèe larije da le possibbele 'nvasiune de le pirate.

## Storie
### Origgene d'a cetate

'U territorie ha state javetate da le epoche andiche probbie.

Jndr'à 'u paleoliteche le grotte ca stonne aqquà avenèrene javetate da 'na popolazzione de stirpe mediterranèe. 'A presenze e l'attivitate umane jè confermate da 'nu sbuènne de petre scheggiate (arme e strumiende), le reste de anemale de specie estinde (leone cavernicole, orse de le caverne, voje e cavaddere primegenie), le reste de anemale de specie remote (rinnoceronde, iene, cerve) e 'u femore umane curve attrebbuibbele a l'omme de Neanderthal acchiate jndr'à grotte de Sanda Croce e osce a die stipate jndr'à 'u Musèe Archeologgeche Nazionale de Tarde. Jndr'à grotte d'u zembre, invece, avenèrene acchiate de le reste de cerameche d'u periode neoliteche.

Jndr'à l'età d'u bronze avenèrene costruite jndr'à l'agre biscegliese, da le javetande primitive, de le sepolcre granne assaije, chiamate dolmen. Le cchiù 'nderessande pe qualitate sò: 'u dolmen d'a Chianghe (da 'u termine dialettale *chienghe*), 'u dolmen de Albarose e 'u dolmen de Frisari.

### Periode greche-romane
Quanne 'a vanne cendrale d'a Pugghie avenìe occupate da le Peucezie, seconde ipotesi non confermate da prove archeologgeche sufficiende, l'arèe d'u pule de Molfette e 'a contrade de Navarine, jndr'à 'u territorie comunale, onne state sede de le colone grecie ca pare onne lassate le lore terre de Pylos e Nabàrinon jndr'à Grecie, da addò onne state derivate le toponime.

Jndr'à 'u III sechele apprisse a' uerre de Pirre, 'u territorie cadìe sotte a 'u dominie de Rome, e pure passate da strade nuève condinuò a essere 'na zone de passagge e 'nu locus de picche 'mbortanze. Pe stu fatte jè 'mbortande arrecurdà 'a presenze de 'na petre miliare de epoche romane mise jndr'à le giardine de chiazze Vittorie Emanuele II vecine 'a strade nazionale.

### Ierte medioeve
A' cadute d'u 'Mbere romane d'Occidende l'agre biscegliese ere caratterizzate da 'a presenze de piccele grume de case cercunnate da mure ierte e assaije vote contigue a tembiette releggiose. De ste caseggiate, ditte casale, avènene arrecurdate pe 'mbortanza storeche 'u casale de Giane ca resale a l'età romane, quidde de Cirignane, quidde de Pacciane, quidde de Sagine e 'u casale de Zappine.

Da le prima anne d'u VII sechele 'nzigne a 'u 883 'u territorie rumanìe sotte 'u Gastaldate longobbarde de Canose.

Verse 'u 700 'u casale de Giane, andiche luèche de culte pagane, devendò sede de 'nu ricche monastere; invece jndr'à 'u 789 de le case d'u casale de Pacciane avenèrene vennute a 'u famose monastere de Sanda Sofie.

Jndr'à stu condeste stave 'nu luèche, longhe 'a coste, aspre e chine chine de vegetazzione, ca ere 'nu belle repare pe le 'mbarcaziune e ca avenìe chiamate da le javetande *Vescègghie*, da 'u nome de le querce selvateche tutte atturne. Stu luèche ha state 'u sbocche naturale a mare de le contadine ca acchiane chiane accumenzarene 'na attivitate marineresche piccenne. Nascìe accussì 'nu borghe marinare piccele chiamate *Vescègghie*, 'nzieme a' costituzione de otre borghe de origgene longobbarde cumme Giovinazze sus 'a coste adriateche e Terlizze, jndr'à l'endroterre.

Da 'u 800 'u territorie avenìe assoggettate a 'u gastaldate longobbarde de Trane, ca ere jndr'à quidde periode, 'na fiorende cetate adriateche. Cchiù nnande, pe cchiù o mene trende anne, 'a terre de Bare avenìe tenute da le Saracine pe pò passà a le Longobbarde e a le Bizzandine.

### 'U periode normanne-sveve e angioine

Verse l'anne 1000 sbarcarene sus 'a coste adriateche le Normanne. Jndr'à 'u 1042 Guglielme vrazze de firre assegnò Trane e 'u cerconnarie sue a 'u vassalle Pitre de Trane, ca devendò conde de Trane e ne rumanìe possessore 'mbonde a 'u 1060. Jidde, sotte a le richieste de prutezione de le crestiane de le casale, accumenzò le fatìe de costruzone a difese de certe case ca avenèrene fatte vecine a 'u mare. Jndr'à 'u 1060 'u nuclèe cchiù andiche d'a cetate, cinde da mure, avenìe dotate de 'na torre de uardie granne dette *torre maestre*.

Jndr'à st'epoche avenìe 'ndrodotte 'u culte de le Sande Maure, Sergie e Pandaleone ca devendarene le prutetture nuève d'a cetate.

Jndr'à 'u 1063 avenìe istituite da Pape Alessandre II 'a cattedre vescovile de Bisceglie. Jndr'à quidde periode accumenzarene le fatìe pa costruzione d'a cattedrale. Jndr'à 'u 1071 Robberte 'u Guiscarde assegnò arrete Bisceglie a Pitre II conde de Trane.

Jndr'à 'u 1167 'u vescove Amande ordenò 'u spustamende de le reliquie sacre, 'nzigne a allore jndr'à 'nu sepolcre jndr'à 'u casale de Sagine, jndr'à le mure cetadine addò avèrene spicciate le fatìe d'a cattedrale. 

'Mbrà le attivitate d'u 'nzediamende urbane nuève avere state 'mbortande quedde marinaresche cu commerce 'mbortande cu 'a coste dalmate e albanese e cu le isole de l'Egèe e cu l'isole de Cipre.

Apprisse, 'u 'mberatore Federiche II de Svevie ordenò 'a costruzione de 'nu castelle affianghe a' torre maestre. Pò, le sveve facerene otre torre de uardie jndr'à tutte 'u territorie. Quacche esemblare rumaste stonne jndr'à torre Gavetine, jndr'à torre de Sand'Andonije e jndr'à torre de Zappine. Sotte a le Angioine 'a cetate trasìe jndr'à 'u feude de le conde de Montfort. Jndr'à 'u 1324 passò a Amelie del Balzo e pò, jndr'à 'u 1326, a Robberte d'Angiò figghie d'u Rre Carle II de Napule e de Filippe, 'u frate sue.

Nonostante 'u periode de vivacità commerciale cu le puèrte de l'Adriateche e otre, 'a cetate se acchiò a 'u cendre de lotte 'ndricate e sanguinose ca dilaniarene 'a Pugghie sotte Giuanna I.

Jndr'à 'u 1360 Giacome del Balzo devendò conde d'a cetate. Jndr'à 'u periode 'mbrà 'u 1381 e 'u 1405 devendò conde Raimonde Orsini Del Balzo.

A settemmre 1384 'u pretedendende a 'u trone Luigge I d'Angiò, frate d'u Rre de Frange, e Carle III de NapuleCarle de Durazze se scundrarene cu 'na uerriglie longhe e jndr'à nuttate d'u 13 settemmre le durazzise passarene le mure e saccheggiarene 'a cetate. Jndr'à stu fatte Luigge I d'Angiò avenìe ferite e murìe apprisse quacche sciurne, 'u 20 settemmre.

Da 'u 1405 e 'u 1414 tenìe 'a condèe 'u Rre Ladislae I de Napule, ca avenìe affidate pe merite militare a Lorenze Cotignole. Jndr'à stu periode 'a Reggine Giuanna II de Napule congedìe a' cetate de le privilegge, 'mbrà le quale 'a facoltà de armà galee jndr'à 'u probbie arsenale.

### Età moderne e condemboranèe

Jndr'à 'u 1442 'a crise politeche 'nderne a 'u Regne de Napule conzendìe a Alfonse V d'Aragone de conguistà 'u potere, apprisse ca avere cacciate le angioine da 'u regne.

Passate a le aragonese, 'a cetate devendò feude d'u pringipe de Tarde e conde de Lecce Giannandonije Orsini del Balzo, ca non ge mangò a 'na congiure veloce condre a 'u Rre facenne leve sus a Giuanne d'Angiò, duche de Calavrie. Quiste renungiò a' scalate e firmò 'a pace cu Ferdinande I de Napule 'u 13 ottommre 1462. Cu 'a *pace de Bisceglie* avenèrene confermate cu le stesse titole le privilegge a totte le cetate e le castiedde ca Giuanne Andonije Del Balzo tenève apprime d'a uerre, avste ca rumaneve fedele a 'u Rre. Pò passò a Frangische II Del Balzo.

Grazie 'a munificenze d'u Duche de Andrie se resistemò 'a cripte d'a Cattedrale cu forme rinascimendale.

Apprisse 'u 1485 'u feude passò, sotte a 'u titole de marchesate, a Federiche d'Aragone, future Rre de Napule.

Jndr'à stu periode, apprisse a 'u sacchegge de Otrande e le tanda minacce de le turche, se decedìe de scettà 'nderre 'a cinde murarie normanne vecchie pe farne une cchiù moderne. A' fine d'u sechele 'a cetate se presendave abbastanze fortificate e idonèe a sostenè 'a uerre moderne cu le arme da fueche.

'U 20 masce 1498 jndr'à 'u Vaticane avenìe date letture de le tavule nuziale pu 'nzuramende 'mbrà Lucrezie Borgia, figghie d'u Pape Alessandre VI, e Alfonze d'Aragone (1481-1500)Alfonze d'Aragone, nepote de Federiche Rre de Napule. Alfonze purtò in dote Bisceglie ca, aunite a Corate,  costituì 'u ducate de Bisceglie e Corate. 'Nu mese apprisse se facìe 'u matrimonie a Rome ca avìe vita curte e funeste. Da 'u matrimonie nascìe Rodrighe d'Aragone ca, apprisse l'assassine de l'attane, devendò duche de Bisceglie e Sermonete e signore de Corate.

Apprisse 'a premature morte de Rodrighe, jndr'à 'u 1513 'a cetate, versanne a 'u Rre de Napule 13.000 ducate, se rescattò. 'U Rre congedìe 'a facoltà de armà galee e de defennerse cu le milizie probbie, ggià andiche privilegge d'a cetadine. Avute ste privilegge 'u borghe e 'u territorie sue prosperarene pe 'nu sbuènne de anne fine a quanne 'u pringipe Filobberte de Chalons, vicerè de Napule, non ge affidò 'u feude a 'u nobbele spagnole Luigi Ram.

Jndr'à 'u 1532 le deputate locale averene da Carle V d'Asburghe 'u recanuscimende de Bisceglie a cetate demaniale. Apprisse a le 'ngazzamiende 'mbrà Comune e 'u Vescove jndr'à 'u 1569 avenèrene conzegnate a 'u Comune le *"capitole municipale"* (ordenamiende amministrative) ca pò durane 'nzigne a l'ottommre 1806. Le attivitate economeche erane vivace, le commerce se facevene via mare e vie terre cu le pajesere 'nderne d'a Pugghie, d'a Basilicate e cu 'u benevendane. Se 'mbortave firre, legne, lane e cuoie e se esportave frutte, ortagge, amennele e soprattutte uegghie de alìe.

Doje erane le fiere ca se facevane durande l'anne: une a scennare in occasione de Sand'Andonije Abbate, prime prutettore d'a cetate, l'otre a luglie a' geste de le tre Sande prutettore Maure, Sergie e Pandaleone. Verse 'a fine d'u Seiciende 'a vite cetadine avenìe 'nfluenzate da 'a presenze d'u vescove Pombèe Sarnelli ca occupò 'a cattedre biscegliese da 'u 1692 a 'u 1724.

'A uerre de successione spagnole carresciò le austriace jndr'à 'u Regne de Napule, da 'u 1714 a 'u 1738.

Apprisse, cu 'u guverne de le Borbone de Spagne, ca durò ininderrottamende da 'u 1738 a 'u 1860 (tranne 'nu periode piccele napoleoneche), 'a cetate ca tenève quase 6000 crestiàne, avenìe assoggettate a 'na pressione fiscale assaije pesande e 'nsostenibbele. Positive devendò 'u 'ndervende de le Borbone respette a' resistemazione d'u puèrte, a le traffece maritteme e a l'igiene jndr'à cetate, flaggellate jndr'à stu periode da 'a peste. L'economije cetadine se basave sus a l'agricolture, 'a pesche e 'u commerce de prodotte d'a terre.

Quanne jndr'à 'u 1799 le truppe napoleoneche 'nvasere 'u Regne de Napule, 'a cetate aprìe le porte a le frangise inneggianne a' libbertà. Apprisse a l'occupazione d'a cetate da vanne de le frangise, se spargìe 'a vôsce de 'nu sbarche imminende de nave russe e turche condre a le surdate napoleonece; comungue 'a minacce non g'ere vere pure ca jndr'à cetate arrevarene 'nu sbuènne de truppe frangise e tagliàne. Apprisse quacche sciurne, 1400 russe sbarcarene jndr'à 'u puèrte de Bisceglie e 'a occuparene reconsegnanele a le Borbone. 'A cetate, da 'u punde de viste amministrative, avere state 'nu candone d'u dipartimende d'u Bradane rette da 'u commissarie guvernative Necole Palomba

### 'U Resorgimende
Apprisse a 'u Resorgimende 'a cetate ha state 'nu cendre vivace de cospirazione, cundanne 'mbrà le nobbele e 'u popole cchiù o mene 500 affiliate a' Carvonerie. Durande le mote d'u 1820-1821 avìe luèche jndr'à 'u palazze Tupputi 'na 'mbortande "dieta delle Puglie", addà avenìe proclamate 'a Costituzione e ne avenèrene fissate le Statue jndr'à dece articole (5 luglie 1820).

Nobbele fegure de ste anne ha state Ottavie Tupputi, 'u cchiù famose patriote biscegliese. Jidde pe doje vote avenìe cundannate a morte; partecipò pure cumme generale a' cambagne napoleoneche de Russie. In onore sue avenìe 'nzippate jndr'à 'u 1911 'nu buste de bronze jndr'à Chiazze Margherita.

Indande, accumenzavane a gerà jndr'à certe ambiende le idee mazziniane e 'u penziere socialiste, addò se cullegavane le ideale de 'ndipendnez e nazionale e le aspiraziune de rescatte sociale e politeche de le masse contadine.

Jndr'à stu quadre politeche se destenguìe 'u patriote biscegliese Frnagische Favuzzi, ca jndr'à 'u 1857 aderì a l'iniziative meridionale organizzate da Carle Pisacane e, cu otre patriote raggiungìe pe mare Sapri, jndr'à 'u gurfe de Salerne, pe provocà 'na revoluzione popolare.

Quacche anne apprisse, jndr'à 'u 1860, 'u biscegliese Frangische Calò parteciò a' spedizione de le Mille arruolannese cu 'u grade de maggiore jndr'à l'esercite garibbaldine.

Jndr'à 'u 1860 'a cetate, 'nziene a otre cetate vecine, istituìe 'na "Giunde de 'Nsurrezzione" pe sostenè le Garibbaldine e 'u 21 ottommre 1860 se tenìe 'nu referendum jndr'à 'u monastere de Sanda Croce: 'a maggioranze de le votande scacchiò l'annessione. 'U prime deputate a 'u Parlamento tagliàne elette jndr'à 'u collegge de Molfette ha state Ottavie Tupputi.

### Da l'Aunità d'Itaglie a le sciurne nuèstre
'U periode pre-aunitrie se revelò 'nderessande sus a 'u piane de l'economije ca avenève da le traffece maritteme. Le marcande biscegliese averene stabbilite belle relaziune commerciale cu le puèrte d'a Dalmazie, de l'Eggèe e d'u mar Gnure. 'Nzigne da 'u 1860 se stabbilièe a Kerč', jndr'à Crimèe, 'na comunitate piccele de biscegliese ca vivevane de commerce transfrondaliere.

Jndr'à 'u 1864 l'aperture d'u tronghe ferroviarie FOgge-Barlette-Bare avere date 'na bella botte a l'economije locale e 'u 9 novemmbre 1872 avenìe inaugurate 'u Tiatre Garibaldi apprisse dece anne de fatìe e preste preste 'u tiatre devendò 'u cendre d'a vite mondane d'a cetate.

'A tradizione libberale resorgimendale se traducìe jndr'à cetate jndr'à 'na vite politeche vivace, da 'a quale assìe 'u sinnache Giulie Frisari, cape d'a sinistre democrateche parlamendale pugghiese e d'a "Suggettate Operaie de Mutue Soccorse"; non ge mangarene jndr'à stu periode vivace scondre verbale e fisece.

Quanne scuppiò 'a prime uerre mundiale 'nu sbuènne de uagnune parterene pu fronde e quanne 'a uerre spicciò murere 430 crestiàne (cu 'nu sbuènne de ferite e mutilate). 'U 2 aguste 1916 'a cetate canuscìe da vecine 'a uerre, 'nfatte de le cannunate navale austriache facerene 'nu sbuènne de danne materiale ma nisciune muèrte; tuttavie angore osce a die jè possibbele recanoscere sus 'a facciate de palazze Albrizio (affianghe a palazze Ammazzalorsa, 'mbacce a 'u puèrte) 'nu segne de 'na cannonate austriache ca resale probbie a quidde fatte. Durande 'a uerre se destenguìe 'u generale d'artiglierie, origgenarie de Bisceglie, Beniamine Simone.

'U 5 ottommre 1924 avenìe inaugurate jndr'à chiazze Vittorio Emanuele II 'nu obelische pe arrecurdà le cadute biscegliese jndr'à prima uerre mundiale.

Jndr'à 'u 1920, apprisse a de le adesiune a' politeche fasciste, avenìe aperte 'na sezione d'u fasce jndr'à palazze Logoluso.

Jndr'à vernate 1940 - 1941, durande 'u conflitte itale-greche, Benite Mussolini mettìe 'a residenza soje a Bisceglie jndr'à Ville Angeleche invece 'u quartiere generale scìe jndr'à  Ville Ciardi.

Jndr'à 'u 1943 le tedesche se arreterarene veloce veloce da tutte 'u Sud Itaglie e 'nu picche apprisse Bisceglie avenìe occupate da le angle-americane. 'U passagge travagliate da 'u fascisme a' repubbleche acciò jndr'à Vecinze Calace una de le maggiore politece andifasciste e sosteniture d'a democrazie.

Quanne spicciò 'a seconda uerre mundiale se cundarene cchiù o mene 300 cadute biscegliese, assaije invalide e de le disperse.

Le prime eleziune comunale apprisse 'a seconda uerre mundiale, ca reggistrarene 'u suffrage cchiù ierte, a' Democrazia Cristiana, signarene 'u successe personale d'u sinnache Umberte Paternostro, ca guidò 'a cetate jndr'à riprese da 'a paralisi fatte da 'a uerre. Stu periode ha state caratterizzate da 'na forte attivitate jndr'à 'u settore de le opere pubbleche.

'Mbrà le anne cinguande e sessande d'u XX sechele, 'a cetate canuscìe 'na forte attivitate economeche, alimendate da l'agricolture, da 'a pesche, e da 'nu belle commerce de prodotte ortofrutticole jndr'à l'taglie e a l'estere; ma de condre, stave 'na grosse emigrazione, quase sembre verse Melàne. 'A vite cetadine ha state pure caratterizzate da 'na belle attivitate culturale.

Osce a die l'economije d'a cetate se fonne oprattutte sus 'a piccele 'ndustrie manifatturiere (soprattutte jndr'à 'u settore tessile de le confeziune, de le frandoie oleare e de l'industrie pa lavorazione d'a petre), sus a 'u commerce e sus a l'agricolture. 'Mbortande sò le produziune agricole de le alìe pa produzione de uegghie de alìe, de l'uve da tavole e d'a tipeche cerase biscegliese.

### Simbole

'U stemme comunale jè fatte da 'n'arvule de querce sradicate, dorate, mise sus a 'nu scude de culore russe. Jndr'à 'u 1532 'u 'mberatore Carle V d'Asburghe avère date a l'Università de Bisceglie 'a facoltà de 'mbrimere o appettà sus a 'u stemme 'a corone cesarèe, cumme simbole de fedeltà a l'imbere.

Pò, 'u scude jè cercunnate, sus a le late verticale e sotte, da doje rame une de querce e l'otre de laure, de culore verde, annodate pe le gambe lore verse 'a vanne vasce da 'nu nastre tricolore. 

Jndr'à 'nu decrete d'u 1937, 'u Comune avenìe definitivamende 'scritte jndr'à 'u libbre araldeche de le ente morale. Cu 'u stesse decrete avenìe approvate 'u gonfalone accussì descritte: drappe de culore vianghe bordate d'ore a 'u pale de sinistre de russe, passate da 'na banne avasciate d'u stesse culore, carecate d'u stemme civiche, cu iscrizione cendrate “Città di Bisceglie”.

## Monumiende e luèche de 'nderesse

'A cetate nascìe 'nguedde a 'u mare, atturne a 'nu puèrte andiche, osce a die attive. Jndr'à cetate *[[intra moenia]]*, fatte de strade stritte stritte e ierte, e de volte ca 'a supranavane, difese a file da 'u castelle federiciane e da 'a totrre Maestre, nasce e domine da 'u punde cchiù ierte 'a cattedrale, nascene chiesere andiche e monastere, palazze nobbiliare andiche e 'nu tiatre andiche.

'A cetate *intra moenia* ave 'na monumendalità 'mbonende tande ca pare fatte de 'nu stuèzze uneche, scavate e bucate, invece 'a cetate extra moenia jè ricche de chiesere e convende, de palazze, ville e casale.

Stonne pure le dolmen e le grotte andicamende javetate. Tutte quiste testimonie 'na storie ca se perde jndr'à nuttate de le tiembe.

### Architetture releggiose

#### Congattedrale de San Pitre Apostole

'Nzippate 'mbrà 'u 1073 e 'u 1295, 'a [Edificata fra il [1073 e il 1295, la Congattedrale de San Pitre Apostole jè 'na costruzione romaneche pugghiese.

L'edificie, oriendate seconde l'asse est-ovest, se sveluppe sus a 'na chiande longitudinale a ttre navate, ttre abside non denungiate da fore d'a parete murarie e 'nu transette sus 'a cripte. 'U 'nzippate, 'nvece, se sveluppe sus a pilastre e matronei cu 'a coperture d'a nave cendrale a tette.

Sus 'a facciate, remaneggiate cu l'aperture de ttre fenestre de stile barocche, ave mise 'nguèdde 'nu protire preggevole mise sus a 'u 'ngresse prengepàle. Durande le sechele de le cuèrpe de fabbreche, destinate a cappelle, avenère mise 'nguèdde a' navate de fore meridionale.

A 'u 'nderne, restrutturate jndr'à 'u Setteciende, se 'ndrucane le stalle 'ndagliate d'u core de legne de noce ca avène da 'u Sanduarije de Sanda Marije de le Miracole de Andrie.

Jndr'à cripte stonne stipate le sacre reliquie de ttre Sande prutettore Maure, Serge e Pandaleone.

Le reliquie avenèrene acchiate a Bisceglie jndr'à 'u 1167; seconde 'a tradizione, Serge e Pandaleone erane doje cavagliere ca, arrevate jndr'à Pugghie pe arrestà 'u vescove Maure, avenèrene 'nvece da quiste, convertite a 'u cristianesime e pò martirizzate da 'u proconsole romane de Venose. A le ttre Sande 'a cetate se affidò quanne arrevà 'a peste d'u 1736, d'u colere d'u 1836 e jndr'à otre mumende de pericole.

Le urteme restaure, onne date 'nu affresche granne granne, ca raffegure San Cristofore appettate atturne a 'u Uetteciende da 'u pettore Vito Calò, sus 'a vanne de fore d'a cappelle cu 'u stesse nome.

#### Chiesere de Sand'Adoeno

'Nzippate jndr'à 'u 1704 a 'u 'nderne de le mure, apprisse 'a Cattedrale, jè 'a chiesere cchiù andiche d'a cetate. Jè une de le chiesere tagliàne de cchiù derette figliazione frangese. Le origgene, ca avènene da 'u nome de Sand'Adoneo o Sant'Audoeno (Saint Ouen) vescove de Rouen, sò collegate a le surdate conguistature Normanne.

L'abbazzie stipe 'na reliquie piccele d'u Sande, ca avène da 'a Normandie. 'A facciate, a cuspide, jè de conge de petre calcarèe, fatte da 'nu timbane tagghiate ca jè coronate da 'n'aquile ca sus 'na fiere. Jedde, jè bucate in mmienze da 'nu rosone piccele a cinghe mensole ca carresciane 4 liune romanece e 'a statue d'u Sande. Sus a jedde se 'ndrucane le signe de le Maestre comacine.

'A chiande d'a chiesere jè a ttre navate. A 'u 'nderne ste 'na fonde battesimale de petre de l'XI sechele cu sei fegure sculpite a ierterilieve, urtemanende restaurate.

#### Chiesere de San Matteo

'A chiesere de San Matteo avenìe 'nzippate jndr'à 'u 1090, durande l'episcopate d'u vescove Mancusio. Jndr'à 'u 1099 avenìe congesse da 'u vescove Stefane a le famigghie de le casale de Sagine e Giane, refuggiate jndr'à cette de Bisceglie pe colpe de le 'ngursiune de le Saracine.

Jndr'à 'u 1608, 'a chiesere de San Nicolò, achiuse a 'u culte pe le condiziune stateche brutte brutte, avenìe aunificate a' colleggiate de San Matteo.

Destrutte da 'nu askuamende jndr'à le prime d'u Seiciende, avenìe costruite arrete jndr'à 'u 1628 e 'u 29 luglie 1692 avenìe consecrate da Pombèe Sarnelli, vescove d'a cetate.

Jndr'à chiesere stonne stipate opere pettoreche de Jangele Bizamano, Corrade Giaquinto, Girolame Palumno e otre auture de scole napuletane.

#### Chiesere de San Nicolò
'A chiesere de San nicolò de Porte Ensite avenìe 'nzippate jndre a le mure normanne, sus 'a strade Ospedale, durande l'episcopate de Mancusio.

'U tembie, modeste jndr'à le dimenziune sue e sveluppate jndr'à 'na navate uneche, avenìe congesse da 'u vescove Stefane jndr'à 'u 1100 a le crestiàne ca avenèvane da le casale de San Necole e Salandre ca, assoggettate a le 'ngursiune de le saracine, acchiarene refugge jndr'à cetate murate.

Jndr'à 'u 1609, siccome 'a chiesere rischiave de scuffulà, avenìe aunificate a l'abbazzie de San Matteo, pure ca esere diverse e conziderate “eque principaliter”.

Jndr'à 'u 1891 l'arcivescove de Trane Gesèppe de Bianchi Dottula ne decretò 'a soppressione. 'A cheisere avenìe spugghiate de totte le bene e sconsacrate.

#### Chiesere de Sanda Margherite

Edificie de 'mbostazione romaneche pugghiese, avenìe fatte costruì fore da le mure jndr'à 'u 1197 da 'a famigghie nobbele de le Falconi. 'A chiesere, nò tuccate da cangiamiende apprisse, esprime 'n'architetture piacevole fatte de armonie e semblicità. 'A costruzione jè totte de petre calcarèe locale tagghiate a cuèrpe diverse. 'A chiande, a croge greche, jè cuperte da 'na cupole cendrale sus a pennacchie e abside a mmienze cerchie. 'A facciate jè coronate da 'nu frondone triangolare fregiate da archette rambande e da 'na rose sculpite cu 'a sigle d'a Sande. 'A cupole jè cuperte da 'nu tette a piramide, cu conge de petre mise a gradine piccele. Jndr'à vanne de fore, stonne 'nguèdde a 'u fianghe sinistre ttre sepolcre de le Falconi: 'u prime sepolcre, 'ngomblete, cu fegure sdraiate de guerriere, jè dedicate a Basiglie e Maure Falcone; 'u seconde, dedicate a Riccarde Falcone, opere de Pitre Facitulo barese, ave 'nu ricche baldacchine cu rilieve e trafore; 'u terze sepolcre, destinate a le criature de le Falconi, opere de Anserame da Trane, ave 'nu baldacchine bizzarre a arche trilobe sus a doje culonnine.

#### Chiesere de San Lorenze
'A chiesere de San Lorenze, 'nzippate fore da le mure urbane jndr'à vanne cchiù ierte d'u Palazzuole a l'inizie d'a strade andiche pe Corate, avenìe congesse jndr'à 'u 1477 da 'u conde de Bisceglie Frangische Del Balzo a le frate de San Frangische de le minore osservande.

Jndr'à l'anne apprisse, sus a 'u late meridionale d'u tembie, avenìe 'nzippate 'u comblesse convenduale de le frate minore osservande, attive 'nzigne a 'u 1987, quanne avenìe soppresse.

Jndr'à 'u 1857, sus a 'nu proggette de l'ingegnere Maure Albrizio, avenìe costruite sus a 'u fianghe settendrionale d'a chiesere de San Lorenze, 'u Calvaire, 'na teorie de cinghe nicchie monumendale mise seconde 'nu linguagge architettoneche de isprirazione goteche e ca avène de le mosaice ca raffegurane 'a passione de Criste.

Durande 'a nuttate d'u 2 febbrare 1866 'a chiesere avenìe asckuate pe vendette.

#### Chiesere de San Dumineche
'A chiesere de Sanda Marije d'u Mure, 'nzippate jndr'à 'u XII sechele a le limite d'a prima cinde murarie, avenìe congesse a le attane duminecane da 'u vescove Martine jndr'à 'u 1502, ca 'a dedicarene a San Dumineche.

Jndr'à 'u 1525, le duminecane l'allariarene e la ornarene da jndre.

Jndr'à 'u 1693 'a chiesere avenìe consacrate da Pombèe Sarnelli, vescove d'a cetate.

'A chiande d'a chiesere se sveluppe sus a tre navate oriendate seconde l'asse nord-sud. 'A navate cendrale, cuperte da 'na volte a botte unghiate, spicce cu 'n'abside semicircolare. 'U tembie jè 'nzerite jndr' à'u comblesse de l'ex convende de le attane duminecane, osce a die Palazze San Dumineche, sede d'u Municipie.

#### Chiesere d'u Salvatore o d'u Sandissime
'U tembie d'u Sandissime Salvatore avenìe 'nzippate jndr'à 'u 1649 sus a 'u tratte d'a muraglie vecine a 'u specchie d'acque d'u puèrte, in corrispondenze de strade Caldaia, sus a 'u luèche addò nasceve 'a chiesere de San Nicolò a 'u Puèrte. Quest'urteme, 'nzippate atturne a 'u 1300, avenìe scettate 'nderre pe 'na vanne jndr'à 'u 1384 quanne le milizie de Carle de Durazze traserene jndr'à cetate, saccehggiannele, probbie attraverse 'u mure d'a chiesere, ca, apprisse a 'nu lunghe periode de abbandone, avenìe occupate e sostituite a levèlle superiore da 'u tembie nuève d'u Sandissime Salvatore. De l'andica chiesere sò ancore 'ndrucabbele de le reste de facciate sus 'a strade Caldaia.

'A chiesere d'u Sandissime, modeste pe dimenziune, se sveluppe sus a 'na uneche navete sus a l'asse nord-sud. 'A facciate sobrie, bucate da 'u 'ngresse cu sus 'nu timbane mise sus a mensole e da 'nu semblice finestrone, cu sus 'nu piccele cambanile a vele. Jndre, l'altare jè dominate da 'nu dipinde a uegghie sus 'a tele de scole napuletane, ca raffigure 'a Trasfigurazione de Gese Criste.

'A chiesere stipe, oltre a' statue de legne de Sand'Andonije ca avène festeggiate cu 'na prugessione marinaresche, 'na sculture de legne d'u Seiciende ca raffegure 'A Pietà.

#### Otre chiesere d'a cetate
Jndr'à cetate sò presende assaije edificie releggiose, le cchiù andiche de quiste se iacchiane jndr'à 'u nuclèe storeche sue, jndr'a le mure difensive. Chiste onne state edificate ste chiesere:

* 'A chiesere de San Giuanne a 'u Castelle (in restaure) avenìe costruite jndr'à 'u periode angioine;
* 'A chiesere d'u Priatorie, fatte vecine d'a castelle jndr'à 'u 1638;
* 'A chiesere de San Luigge cu 'u monastere 'nzeccate de le Clarisse avenìe 'nzippate sus a l'andiche tembie de San Ludoviche jndr'à l'anne 1638;
* 'A chiesere de Sanda Croce e 'u monastere 'nzeccate avenìe fatte atturne a 'u 1650 vecine a 'u bastione de porte Zappine, osce a die scombarse.

A le chiesere 'nderne a' cinde murarie se aggiungene, pe 'nderesse storeche - archetettoneche, ste chiesere *[[extra moenia]]*:
* 'A chiesere d'a Sanda Madre dìa Misericordie, 'nzippate jndr'à 'u 1645;
* 'A chiesere de Sanda Marije de Passavie, 'nzippate vecine a 'u *pomerium* (osce a die Palazzuolo e ville comunale) jndr'à 'u 1747;
* 'A chiesere de Sand'Agustine, fatte jndr'à 'u 1845.

### Architetture civile
“Bisceglie cundave 'nu belle numere de opere de le sechele d'a maggiore prosperità soje, ca 'u tiembe ave destrutte, ma ca pure avènene arrecurdate da le croniste locale”, accussì 'u critiche d'arte Demetrie Salazaro accussì 'u critiche d'arte Demetrie Salazaro se congedave cu 'a cetate jndr'à 'u libbre sue *Pugghie Medievale*. Pe quiste jè opportune annoverà 'mbrà le architetture civile de le palazze 'mbortande, significative da 'u punde de viste storeche - architettoneche, 'u tiatre comunale costruite addò stave une de le tiatre cchiù granne d'u regne de Napule, e infine 'u puèrte andiche.

#### Palazze San Dumineche
Jè sede d'u Municipie ggià da 'u 1809 quanne avenìe confiscate a le frate duminecane. Jndr'à 'u 1823, de le stanze d'u Palazze, avenèrene adibbite a prioggione circondariale.

L'edificie avenìe 'nzippate jndr'à prime metà d'u XVI sechele sus a 'u tratte d'a muraglie vecine a 'u torrione de Schinose o de l'abbisse, e 'nzeccate a' chiesere de Sanda Marihe d'u Mure.

'U palazze se 'mboneve e se 'mbone jndr'à 'u paesagge cu 'a mola soje e cu le caratteristeche logge ca se 'nzippate sus a doje levèlle de epoche successive a 'u periode de funnazione.

#### Palazze Tupputi

'U Palazze avenìe fatte fà verse 'a seconde metà d'u XVI sechele assaije probbabbilemende da 'a famigghie Frisari, de origgene salernitane, ca recuprìe 'mbortande 'ngareche pubblece jndr'à cetate.

L'edificie jè da conziderarse une de le opere cchiù 'nderessande de l'architetture rinascimendale jndr'à cetate.

Verse 'a metà d'u XVIII sechele 'u palazze avenìe vennute a le marchese Tupputi, origgenarie d'u piacendine, accussì ave pigghiate 'u nome de osce a die.

Durande 'u periode resorgimendale l'edificie chiamate Palazze Nazionale ha state sede d'a Carvonerie e ospitò 'u 5 luglie 1820 'a Diete de le Pugghie, 'na storeche riunione presiedute da Dumineche Andonije Tupputi, durande 'a quale le carvonare pugghiese congordarene 'n'azione comune a sostegne d'a Repubblehce Napuletane.

L'edificie se iacchie jndr'à 'u cendre storeche a angole 'mbrà vie Cardinale Dell'Olio, addò se iapre 'u 'ngresse prengepàle, e vie Ottavie Tupputi. 'U palazze, caratterizzate da 'na facciate de bugne a punde de diamande jndr'à 'u piane de sus, stipe jndre de le culonne de granite numideche accattate jndr'à 'u XVI sechele ca avènene da 'a duome de Giovinazze.

#### Otre palazze
Seguenne 'nu percorse cronologgeche, 'mbrà le edificie rilevande de costruzione cchiù andiche ste 'u palazze Ammalorsa, 'nzippate atturne a 'u 1400 sus 'a muraglie jndr'à zone 'mbacce a 'u puèrte.

L'edificie, restaurate jndr'à le prime anne d'u Noveciende, ave 'na raccolte private de depinde d'u Grosso (XX sechele), de le sculture d'u Dossena, e diverse collezziune de porcellane, arme e carozze.

Verse 'a metà de l'XI sechele, avenìe costruite 'u Palazze Vescovile, vulute da Pitre 'u Normanne, conde de Trane e nasce affianghe a' Cattedrale de S. Pitre. Da 'u 1980 'u Palazze Episcopale jè sede d'u Musée Diocesane.

Jndr'à 'u Larije Sand'Adoneo nasce 'u palazze ditte de Lucrezie Borgia, fatte jndr'à 'u XV sechele e caratterizzate da 'na facciate fatte a bugne.

Jndr'à 'u 1556 avenìe 'nzippate sus 'a murglie (osce a die vie Frisati) 'u Palazze Frisari. L'edificie ave 'na facciate elegande lavorate a bugne a punde de diamande jndr'à 'u piane de sus.

Jndr'à 'u 1776 avenìe fatte 'nzippà da Biagge Manes, 'nu capitane spagnole ca s'avere stabbilite jndr'à cetate, 'u palazze cu 'u nome sue. L'edifice, ca ave tre levèlle (piane terre destinate a deposite, piane nobbele e seconde piane), avenìe fatte a cavedde 'mbrà 'a muraglie e vie San Dumineche.

Resale verse 'a metà d'u XVIII sechele 'a ville Fiori (ditte pure Palazze Fiori) fatte 'nzippà da 'a famigghie nobbele Fiori, origgenarie de Sorrende. Stu edifice, costruite *[[extra moenia]]* jndr'à quedde ca osce a die jè vie Mondegrappe, presende, seconde 'nu lenguagge architettoneche barocche, 'na facciate precedute da 'na doppie rambe ca ragigunge 'u piane nobbele.

#### Tiatre comunale Garibaldi

L'edificie avenìe costruite sus a 'u suole occupate da 'u "tiatre d'a polveriere" scettate 'nderre, jndr'à l'andiche bastione de Zappine. Le fatte legate a' congessione edilizie e a' costruzione d'u tiatre onne state belle 'ngasenate. 'U pruggette, affidate a l'architette Gesèppe Albrizio da l'amministrazione comunale jndr'à 'u 1861, avenìe spicciate jndr'à 'u 1872.

Jndr'à 'u 1870 avenèrene spicciate le fatìe de murature, invece jndr'à le doje anne successive avenèrene fatte le arrede de jndre, 'a scenografije, le decoraziune sus a 'u soffitte e 'u 'mbiande d'a luce.

Jndr'à vernate d'u 1872 'u tiatre avenìe inaugurate cu 'u "*[[Rigolette]]*" de Gesèppe Verdi e dedicate a l'eroe de le doje munne, Gesèppe Garibaldi, 'u quale nò putenne partecipà a l'evende, mannò 'na lettere scritte de pugne pe rengrazià 'u Comune de Bisceglie pe stu onore avute.

'U tiatre presendave 'na facciate elegande seconde 'nu lenguagge architettoneche neoclasseche. 'U spazie de jndre se sveluppave sus a ttre ordine de palche e 'na platèe cu 200 poste. 'A coperture cu strutture de legne, presendave doje falde.

A le inizie d'u Noveciende avenìe rennovate 'a facciate e aggiunde doje rilieve de stucche ca raffegurane fegure femminile, mendre jndr'à le anne successive accumenzarene a manifestarse le prime signe de decadenze d'a strutture ca durande 'a prime uerre mundiale, avenìe ausate cumme deposite de alemiende e a cinamatografe.

Jndr'à 'u 1954 'u tiatre avenìe assoggettate a 'na serie de scettamiende 'nderre e destinate a strutture cinematografeche.

Jndr'à 'u 1981 'u Ministere de le Bene Culturale ave dichiarate l'immobbile cumme bene de 'nderesse storeche - artisteche.

#### 'U "Palazzuolo"
'U "Palazzuolo" jè 'a cchiù granne chiazze d'a cetate, 'ndicate jndr'à toponomasteche cumme chiazze Vittorie Emanuele II.

'U Palazzuolo se forme cumme enorme pomerium in corrispondenze d'a porte prengepàle d'a cetate, Porte Zappine. Ggià jndr'à 'u XV sechele sta arèe vaste ca se stenneve oltre 'u fossate ere chiamate "largo de lo Palazulo". Stu nome avenève da 'a presenze d'u "palatiolum" ca nasceve sus 'a strade ditte "de le palazze", quedde ca osce a die jè 'vie Giulie Frisari, e se affacciave sus a 'u tratte d'a muraglie 'mbrà Porte Zappine e 'u torrione Schinosa.

Sta granna spianate de terre abbandunate ere passate da 'a strade consolare, e ve arrevavane tutte le strade 'nderne de le comune 'nzeccate.

Cu l'espanzione extra moenia Uettecendesche, 'u nude e selvagge terrene nnande a' porte prengepàle d'a cetate, devendò l'orgoglie e 'a delizie de le biscegliese.

### Architetture militare
'A cetate ave 'a torre maestre, punde de referimende pe tutte 'u territorie da cchiù de 'nu millennie, 'u castelle e 'na bbona vanne de le mure de cinde aragonese, *limes* d'u nuclèe cchiù andiche d'a cetate a l'espanzione urbane avvenute fore da le mure.

#### Castelle e torre maestre

'A torre canusciute cumme *Maestre* avenìe fatte 'nzippà verse 'u 1060 da 'u conde Pitre de Trane. Costruite da jndre de petre calcarée locale, rappresende l'elemende dominande d'a cetate cu le sue 27&nbsp;m de iertezze.

Pe demenziune e caratteristeche de fabbreche pò essere conziderate cumme 'a torre normanne de Rutigliane.

Jè da jedde ca ogne sciurne, accumenzanne da le prime anne apprisse 'a uerre, a le 8:00 e a le 12:00, se sende jndr'à totte 'a cetate 'u signale sonore tradizionale de 'na putende sirene, ausate durante 'u seconde conflitte mundiale cumme allarme aerèe.

'U castelle, probbabbele opere d'u periode sveve, jè fatte da 'nu recinde quadrilatere mandenute da quattre torre angolare - quadre e da 'na quinda torre, cchiù piccenne, sckaffatejndre a' cortine murarie. L'accesse a 'u fortilizie se faceve cu 'nu ponde levatoie. Jndre stavane le allogge de le militare, le stalle, 'a chiesette de San Giuanne e 'nu *palatium*. Fore d'u recinde stave 'a torre maestre ca ere collegate a jidde cu 'nu ponde levatoie.

Verse 'a metà d'u Cinghe ciende, cu 'a cinda murarie nove d'a cetate, 'u castelle avenìe recanusciute inefficiende e avenìe disarmate.

Osce a die 'a strutture ste sotte a 'nu restaure ca ne face 'ndrucà sulamende a vanne de fore de le cuèrpe de fabbreche.

#### Le mure difensive

A le inizie d'u  XV sechele, 'u sisteme difensive medievale d'a cetate devendò inadeguate a condrobbattere l'artiglierie da fuèche nove. Ha state accussì cu l'arrive de le Aragonese ca le vecchie mure normanne, ierte e sottile, avenèrene cangiate da 'na cinde murarie nove, vasce e terrapienate, ca seguì quase sembre 'u tracciate ca stave apprime.

'U tracciate aragonese avere 4 torriune cchiù 'na torre de cinde d'u castelle: 
*Torrione Sand'Angele (NW);
*Torrione de l'abbisse (SW); 
*Torrione San Martine (NE) (scettate 'nderre); 
*Torrione d'a Porte (S) (scettate 'nderre). 

'A murazione nove avère mandenute le doje porte cetadine: une oriendate a nord dette porte de mare (osce a die murate ma angore ìndrucabbele), une oriendate a sud chiamate "de Zappine" (addò osce a die nasce 'u tiatre Garibaldi).

Jndr'à seconda metà d'u XVI sechele apprisse a le minacce turche, sembre cchiù forte, e cu l'arrive de le Spagnule, le mure avenèrene rafforzate cu 5 baluarde pentagonale e atturne a lore avenèrene scavate fossate granne assaije, e avenìe ccrejate l'accussìditte *uaste*, cioé 'n'arée granne combletamende spianate, accussì ' a visuale atturne a' cetate ere libbere, pe facilità l'avvistamende de le 'nvasure vie terre.

Le cinghe baluarde erane:
#'u Bastione d'a Porte o *Polveriere* (scettate 'nderre);
#'u Bastione de San Paole (W);
#'u Bastione d'u Castelle (SE) (osce a die 'nglobbate da edificie); 
#'u Bastione di San Gennare (E);
#'u Bastione di San Martine (NE) 'u cchiù granne e urteme a essere costruite. 

Bona parte de le strutture de fortificazione osce a die se pò 'ndrucà e vesità, soprattutte sus a 'u versante d'u puèrte e longhe 'a vie ca carresce a jidde.

### Architetture rupestre e 'nzediamiende

#### Le Casale
Jndr'à l'agre biscegliese jndr'à 'u passate stavane 10 andiche casale de epoche medievale e longobbarde, testimone d'a presenze de crestiàne ca javetavene stabbilmende ste luèche. Comungue durante le tiembe, 'mbrà 'nvasiune e uerre, onne rumaste pèicche casale sane sane, de chidde scettate 'nderre se onne picche 'mbormaziune o certe vote ave rumaste sulamende 'u nome. No tutte le casale se onne sveluppate jndr'à 'u stesse mode e jndr'à 'u stesse periode, 'nfatte, le Casale de Giane, Pacciane, Saggine e Vigilae nascene sus a site romane.

'U mutive d'a nascite de ste cendre rurale piccele, jè da attrebbuirse a' cadute d'u 'Mbere Romane, e a l'arrive de le Longobbarde e Bizzandine. Le crestiàne ca subbivane le scorribbande de le barbare, accumenzarene a metterse 'nzieme jndr'à cendre piccele, cu 'na probbie podestà, cu legge probbie e culte. Ste cendre averene le mure, chiesere casaline e torre d'avvistamende, e mediamende stavane cchiù o mene da le 20 a le 30 *fuechere* (famigghie).

'U decline arrevò cu l'arrive de le Normanne, ca assecurarene 'nu refugge cchiù secure presse 'u Casale Vigilae, fortificate da lore cumme *castrum*, e da 'u pericole ca aumendave ca arrevave da le cambagne pe colpe de conflitte politece nuève. Accussì facenne, le casale se spopolarene 'nu picche a vote, ma none combletamende pe 'nu belle periode de tiembe, le crestiàne arrevarene jndr'à cetate nove de Vigiliae, carrescianne cu lore le idendità casalne (soprattutte chidde releggiose), tutelate da le stesse Normanne.

#### Grotte
Jndr'à 'u territorie stonne lunghe 'u corse de le lame de Sanda Croce e d'Agghie, andiche vie de comunicazione 'mbrà l'entroterre e 'a coste, 'mbortande 'nzediamiende neolitece e paleoliteche ca onne state oggette de esploraziune archeologgeche jndr'à diverse mumende.

##### Grotte de Sanda Croce

'A grotte jè longhe 100 metre, jndre jè strette verse l'alte e se allarije progressivamende 'nzigne a formà ambiende assaije larie verse 'u vasce.

Jndr'à grotte onne state acchiate concreziune, stalattite, reperte ca resalene a l'industrie litiche d'u periode musteriane cumme 2200 punde, rasckatore e schegge, 'nu femore neandertaliane e faune pleistoceneche.

Otre strate onne repurtate a' luce strumiende litece de l'Epigravettiane finale (11.000 anne fa) cumme frammende ceramece neolitece e frammende de l'età d'u bronze - firre.

'A grotte de Sanda Croce avenìe 'ndividuate jndr'à 'u 1937 da Frangische Saverie Majellaro, a 'u quale jè dedicate 'u Musée Civeche Archeologgeche.

#### Le Dolmen
Vecine a le lame maggiore, stonne, sus a le terrazze pianeggiande, de le strutture dolmeneche 'mbortande.

##### Dolmen d'a Chianghe

'U dolmen d'a Chianghe jè 'nu monumende megaliteche 'mbrà le cchiù 'mbortande  d'Europe, pe dimenziune, bellezze de linèe e state de conservazione.

Avenìe scuperte 'u 6 aguste 1909 da le archeologe Mosso e Samarelli. 'A strutture, databbele a l'età d'u bronze medie, appartene a' tipologgije d'u chiaute a corridoie larije, fatte da 'na celle sepolcrale e da 'nu corridoie pe trasè.

Tutte 'u materiale liteche ca face 'u dolmen jè de petre calcare ca avène da 'u territorie atturne.

'U corridoie - lunghe 7,50&nbsp;m - jè fatte da lastrune piatte, sckaffate verticalmende jndr'à 'u terrene, de iertezze assaije cchiù vasce respette a chidde d'a celle.

Pe stu fatte, 'a lunghezze totale jè 'nu picche mene de 10&nbsp;m e ave 'u 'ngresse revolte a est.

##### Dolmen de Albarose

'U dolmen de Albarose avenìe 'nzippate a picche mene de 1&nbsp;km da 'u dolmen d'a Chianghe.

'U tumule se iacchie jndr'à contrade cu 'u stesse nome ca ste sus 'a strade provingiale Bisceglie - Ruve de Pugghie, a cchiù o mene 8&nbsp;km da 'u cendre urbane.

Pure stu dolmen avenìe scuperte jndr'à 'u 1909 da Frangische Samarelli jndr'à 'nu specchione a chiande ellitteche. Jidde jè fatte da sette lastrune verticale, tutte ca fanne da parete d'u sepolcre.

A 'u mumende d'a scuperte avenèrene acchiate de le oggette de cerameche fatiate a mane, reste umane, schegge de selce e de le bollitoie de petre calcarée fatiate a mane.

##### Dolmen Frisari

Jndr'à 'u 1909 'u dolmen Frisari ha state oggette de 'na prime esplorazione archeologgeche da vanne de Gervasio. Ggià jndr'à quidde periode 'u megalite de presendò semisquasciate e senze coperture.

Jidde face parte d'a tipologgije de tuule a chiande ellitteche, fatte da celle sepolcrale, larije 2&nbsp;m e longhe cchiù o mene 4&nbsp;m, precedute da 'nu dromos.

'U monumende megaliteche de l'Età d'u bronze (prote appenineche), se affacce a le prime declive d'a sponde sinistre d'a caratteristeche 'ngisione carseche de *lame de l'Agghie*, vecine a 'u crocevie de confine cu le territorie de Molfette e Ruve de Pugghie, none assije lundane da 'u dolmen de Albarose e da 'u dolmen d'a Chianghe, e vecine a 'u casale ditte torre de Navarrino.

##### Otre dolmen
'U *dolmen de Giane*, ditte accussì purcé se acchiave vecine probbie a 'u tembie de Giane in contrade Santerame, se iacchie vecine a 'na lame. De stu dolmen, scettate 'nderre jndr'à 'u 1975, non ge rumane cchiù ninde, ce nò quacche frammende de rocce de dromos. Pure jidde pò conziderarse cumme a le otre dolmen ca stonne jndr'à l'agre biscegliese.

'U *dolmen de Sanda Croce* ca ste jndr'à località lame Sanda Croce, none assaije lundane da le oltre megalite d'a zone, ca ave analoggije cu le dolmen salendine.

Jndr'à 'u territorie de Corate, none lundane da 'u confine cu Bisceglie, se pò angore visità 'u *dolmen de le Paladine*.

### Site de 'nderesse
#### Zone Pandane-Ripalte
'A località, ca occupe 'n'arèe de 685 ettare lunghe 'a coste 'mbrà Bisceglie e Molfette, jè definite de 'nderesse naturalisteche jndr'à 'u Decrete Ministeriale n. 30 d'u 1º aguste 1985, pubblecate sus 'a Gazzette Ufficiale d'a Repubbleche Tagliàne d'u  06/02/1986.

'U site, de elevate valore paesaggisteche, rappresende 'n'elemende morfologgeche e strutturale de granne 'mbortanze pa definizione olisteche d'u paesagge costiere e carseche pugghiese. 'U paesagge vegetale, uerdate jndr'à 'u 'nzieme sue, jè caratterizzate da cambe agricole: dominane l'ulive, l'amennele, le vignete cu 'mbiande a tendone e le orte disarvulate, signe evidende ca 'a mane de le coltivature ave condrebbuite a cangià 'u luèche, 'nu tiembe combletamende recuperte da vegetazzione tipeche de le zone umide e d'a macchie mediterranée.

#### Orte botaneche comunale Veneziani-Santonio
'Nguedde a' strade ferrate, vecine 'a "lame funne noce", se iacchie l'orte botaneche comunale "Veneziani - Santonio", ddunate a 'u Comune da 'a famigghie ca ere probbietarie.

'U giardine, ggià organizzate a' fine d'u Uettenciende, stipave origgenariamende 'na raccolte de chiande de Ficus (Moraceae), Succulende Cactaceae, Aloe Liliaceae, Agave Agavaceae, Callistemon Mirtaceae e otre specie cumme 'a *[[Chorisia speciosa]]*, 'a Jacaranda, specie d'u genere *Brachychiton*, Phoenix, e otre specie rare.

#### Lunghemare de Ponende e Tiatre Mediterranèe

Quanne le anne Ottande ste spicciavane ,'u fenomene preoccupande de l'erosione marine ca reguardave soprattutte 'u tratte de coste balneare 'mbrà Bisceglie e Trane, facìe fa a l'Amministrazione comunale 'nu piane de recupere costiere d'u 'ndere litorale de Ponende.

Le opere fatte, 'mbostate seconde criterie de archietture d'u paesagge, osce a die costituiscene 'nu 'mbonende e origgenale sisteme de percorse pedonale e cilabbele, articolate sus a cchiù levèlle, ca se sveluppane pe cchiù o mene 3&nbsp;km sus a tutte 'u litorale de Ponende.

'U *waterfront* d'u sisteme 'ndere, caratterizzate da 'na altimetrie variabbele 'mbrà 2 m e 13 m s.l.m., appare cumme 'na muraglie granna granne de petre a secche ca, 'nderrotte a tratte da elemiende rocciose ca esistevane ggià, iacchie 'na scenografeche aperture sus a 'u mare in corrispondenze d'u Tiatre Mediterranée (Bisceglie)Tiatre d'u Mediterranée, jndr'à località Trulle Verde.

## Suggettate
### Evoluzione demografeche

### Etnie e minoranze furastiere
Seconde le date ISTAT a 'u 31 decemmre 2018 'a popolazzione furastiere residende ere de  crestiàne.

Le nazionalità cchiù rappresendate sò:
* Romanie: 456
* Albanie: 168
* Ucraine: 153

### Dialette biscegliese
"*Lingua odorosa di terra e di mare,*
*sobria come il nostro pane,*
*violenta come il nostro sole,*	
*rude e amara a volte,*	
*ma sempre sincera e virilmente ottimista*"(Marie Cosmai, *dialetto biscegliese*)

Sus a 'u dialette ste 'na leggende ca dice ca San Necole Pellegrine, arrevate jndr'à Pugghie da 'a Licie pe fà canoscere 'u Vangele jndr'à le cetate, arrevò a Bisceglie. Aqquà le crestiàne rumanerene insoddisfatte e deluse da 'u Sande, ca schive e de picche parole se limitave a congludere le probbie descurse cu "*kyrie, kyrie eleison*", tande ca 'u mannare a quidde paise. San Necole, s'avere offese, e pregò Ddie pe punì le bisceglise storpianne 'a parlata lore, cumme 'nfatte avvenìe. Pe stu mutive le bisceglise quanne parlane storcene 'nu picche 'a vocche, e avènene soprannumenate cumme *vòcche stóurte*.

'A foneteche d'u dialette jè regolate da legge rigorose e costande, soprattutte ce se tène cunde d'u processe de trasformazione da 'a lènghe cchiù andiche, cumme 'u latine popolare, a' lènghe cchiù nove, cumme 'u dialette.

Pe esembie, 'u passagge d'u suène PJ latine jndr'à doppie&nbsp;cm³ dialettale, rappresnede 'na legge foneteche, cumme jndr'à SAPJO (latine) da addò iesse *sacce* (dialette).

Sus a 'u piane etimologgeche, stonne de le parole ca avènene da 'u greche, otre da 'u latine popolare.

Oltre a le grecisme andiche, stonne pure le germanisme, le bizzandinisme, le spagnolisme, le arabbisme, le frangesisme e tracce de lènghe pre-indoeuropèe.

Jndr'à 'u 1892, Dumineche Pastore, apprisse ca avere partecipate e vingiute 'nu congorse nazionale organizzate da 'u Ministere d'a pubbleche 'struzione jndrà 'u 1890, pubblecò 'u dizionarie tagliàne – biscegliese e biscegliese – tagliàne.

Cchiù nnande, jndr'à 'u 1925, l'arcidiacone, studiose de latine e greche, Frangische Cocola, facìe stambà “il vocabolario dialettale biscegliese – italiano” cu 12.778 vôsce.

St'urtema opere rumane 'nu punde de referimende pu recupere de vocabbole ca onne scumbarse o s'arrischiane de scumbarìe.

Pe combletà 'u panorame de le studie sus a 'u dialette biscegliese resultane 'mbortande le fatìe, ca avene 'n'ordene cronologgeche, fatte da Jolanda De Gregorio, da 'u lenghuiste russe V. F. Sciscmarev e da Luca De Ceglia cu 'u “Dizionario dei soprannomi biscegliesi nei secoli XVI – XVIII” e 'u "Dizionario Dialettale Biscegliese" edite jndr'à 'u 2009.

A Bisceglie ha sembre state ricche 'a produzione de teste dialettale, de poesie, stornelle satirece e prose jndr'à 'u dialette.

### Tradiziune e folclore
Jndr'à l'ambite d'u folclore pugghiese, le tradiziune d'a cetate avene 'nu patrimonie de consuetudine, atteggiamende, combortamende, rituale releggiose, cande e cunde, tipece d'u munde cuntadine e marenare meridionale.

'A tradizione andiche d'u tiatre jndr'à cetate, ca vandave ggià jndr'à 'u Regne de Napule une de le cchiù granne tiatre ditte 'a “polveriera”, iacchie testimonianze pure jndr'à 'na masckere da none scurdà: Don Pangrazie Cucuzziello.

Cchiù nnande, avènene passate in rassegne le feste de l'anne e le doje prengepàle feste aptronale, vere e probbie avvenemiende: 'a feste de le ttre Sande e quedde d'a 'Ddulurate.

#### Le feste durande l'anne

Jndr'à tradizione cetadine, 'a sere de San Silvestre, 'zigne a le prime d'u Noveciende, quacche minute apprime d'a mezzanotte jndr'à famigghie ere tipeche vestè doje uagnune, une da vicchie cu sciumme, varve e bastone e l'otre da adolescende ca svendolave 'na banderine. A' Bufanìe, apparte a 'u scambie de riale, jè tradizione mangià fiche secce e pettole, frittelle vagnate de vine cotte.

'U carnavale accumenze 'u scirune de Sand'Andonije Abbate, ca jè 'u 17 scennare. 'Nu tiembe ere annungiate da de le femmene ca, cu tammorrelle e trobe, facevane feste 'mbrà le vie d'a cetate. Durande le sciurne de feste, le masckere apprisse ca avere girate pe le strade, da parende e amice, se radunavane presse 'u Palazzuole. Osce a die, sta tradizione jè lassate sulamende a le piccinne. Pittoresche erane le carre jndr'à 'u cortèe, fatte e addobbate dale paziende e da 'u personale d'u spedale psichiatreche "Case d'a Divine Provvidenze", 'nzigne a l'inizie de le anne novande. Durande 'u carnevale se ausave mangià, jndr'à 'u prime e jndr'à le urteme sciurne, le pettole. L'urteme sciurne ere e rumane de rite mangià 'u *cùcue de carnevòle*.

Le feste pascale accumenzane cu 'a Dumeneche de le Palme.

A l'albe le contadine, turnate da le cambe, carresce fasce de rame d'alìe jndr'à chiesere pe farle bendìe durande 'a messe da 'u sacerdote. Ste ramoscelle, devendate sacre, avenene carresciate a case o rialate e ste stipane pe tutte l'anne.

Le rite d'a Pasche se fanne seconde forme de tradizione andiche, tipicamende locale. Da 'u pomerigge d'u sciuvedìe 'mbonde a 'u sabbate, 'a chiesere ste in lutte. Jndr'à stu periode non g'avènene sunate le cambane. Apprime le cambane avenèvane sostituite da 'a *terròzzue* (note, Raganelle, strumende le legne cu rote dendate ca striscianne sus a 'na lamiere face 'nu suène stridende).

'U sciuvedìe sande, jndr'à le chiesere le altare avènene addobbate cu fiure e luce. 'A sere se allestiscene le sepolcre. Le crestiàne le vonne a 'ndrucane, purcé rappresendane 'u Sepolcre de Criste.

Jndr'à le prime ore d'u venerdìe sande, le crestiàne vonne jndr'à chiazzer Vittorie Emanuele II e vonne a 'u Palazzuolo pe 'ndrucà 'u 'ngondre, 'na sacre rappresendazione 'mbrà l'immaggine de l'Addulurate e quedde de Criste ca carresce 'a croce. Le doje statue, carresciate a spalle e accumbagnate da marce funebre, se 'ngondrane a 'u Calvarie.

Jndr'à 'u tarde pomerigge se fanne le progessiune de le Mistere, statue de legne d'u Setteciende ca raffegurane le mumende d'a passione de Criste, ca partenne da chiesere diverse arrivane totte jndr'à 'na processione uneche, atturne a 'u Palazzuolo. Le cortèe avènene seguire da le Confraternite, cu le membre ca vestene abite particolare de origgene medievale e carresciane jndr'à màne destre 'nu cere appezzecate.

L'urteme cortèe jè quidde de Criste muérte cu le catene, venerate jndr'à chiesere de San Mattée. 'A messe de Abbevescimende avène celebbrate jndr'à sere de sabbate. 

La Pasche ave 'n'appendice festive jndr'à 'u lunedìe de l'Angele ca pigghie 'u nome jndr'à 'u dialette locale de *lunedì del Pantano* (carsuniedde), purcé apprime le crestiàne sceve a passà carsuniedde jndr'à zone d'u Pantane, 'na località allegre, osce a die, 'na riserve naturale, 'mbrà Bisceglie e Molfette.

Le fiere cambestre e rionale ca se fanne subbete dope 'a Pasche 'nzigne a' Pendecoste sò: 'a fiere de Zappine e quedde de Giane (totte e doje se tènene jndr'à le rispettive casale medievale), pò stonne le fiere de le chiesere de San Lorenze, Sand'Agustine, de Sanda Marije d'a Misericordie, d'a Madonne de Passavie e de Sand'Adoeno.

'U sciurne de le muérte 'u cambesande stave 'n'ausanze andiche, de lassà 'nu cere appezzecate jndr'à 'u caminette cu 'a tavole apparecchiate, cu le reste d'a cene. Seconde 'n'andiche credenze popolare, le muérte fanne le riale a le piccinne, ditte *l'èneme de le móurte*, ca avene 'na cazette appese a 'u litte. 'U cibe tradizionale de stu sciurne jè 'a *cólve* (u farne de re cóutte).

A' viscilie d'a feste d'a 'Mmaculate se prepare 'a cene tradizionale, ca jè 'nu piatte de rape, vaccalà frisciute e 'nu cazone. 'Nzigne a' metà de le anne ottande se preparavane e appezzecavane granne fanove, pe devozione, ditte *fami*.

#### 'A feste de le Ttre Sande

'A feste patronale se face jndr'à ttre sciurne verse 'a seconde dumeneche de aguste jndr'à le mode ca se tramannavane da tanda sechele. Sta feste ave radice jndr'à "Traslazione de le Sande" da 'u casale de Saggine, ca ste jndr'à l'agre, jndr'à le mure, jndr'à 'u borghe marenare. In passate se faceve 'u 30 luglie, sciurne addò osce a die, le crestiàne vonne jndr'à congattedrale pe 'ndrucà le sacre reliquie.

'A feste accumenze 'u sabbate matine. A le uette, 'u signale allungate d'a sirene d'a torre maestre e 'u suène de le cambane de totte le chiesere, aunite a le scoppie de bombe a salve, iaprene le festeggiamiende. Sembre 'u sabbate matine, gire 'mbrà le vie d'a cetate  *u tamburre* ('u tammorre), 'na banda vasce fatte da quacche sunatore de piatte, de tammorre, une de flaute e da une de grancasse, ca sonane de le marce.

'U sabbate sere le crestiàne vonne jndr'à 'u Palazzuolo, cendre d'a feste, addò 'mbrà l'otre avène organizzate pure 'nu mercate cu bangarelle de ogne genere. 'U Palazzuolo, e le vie atturne avènene addobbate cu luminarie particolare. Sus 'a facciate d'u Tiatre Garibaldi, avène 'nzippate 'n'altare ornate de luminarie, drappe e fiure addò avène sckaffate 'n'immaggine de le Sande Patrune, ditte "'u quadre". A 'u cendre d'u Palazzuolo avène mise 'na casse armoneche, atturne aa' quale le crestiàne sende museche fatte da le diverse bande ca se esibbiscene.

'A dumeneche, a le dece, le crestiàne vonne jndr'à congattedrale addò se esponene a le fedele le statue de le Ttre Sande.

Pò stonne le fuèche d'artificie, e se accumenze 'a prugessione de le Ttre Sande. Iaprene 'u cortée le devote, le congreghe de le parrocchie e 'u vescove in pombe magne. Seguone le statue de le Sande, vestite de ore e argende, carresciate a spalle da le confratelle de l'andiche congregazione de le Sande. Rrete a 'u baldacchine stonne le autorità e le bande musecale. Quanne 'a prucessione ste tràse, verse 'a mezzanotte, le crestiàne vonne sus 'a muraglie e lunghe tutte 'u puérte 'ndrucane le fuéche d'artificie langiate da 'u mole nuéve.

'A feste repigghie 'u lunedìe, quanne 'nu gruppe de fedele seguite da le bande musecale accumbagnane jndr'à cattedrale 'u quadre de le Sande. 'A feste spicce cu 'u lange de otre fuèche d'arteficie.

#### 'A feste d'a 'Ddulurate

Jndr'à congattedrale jè venerate cumme compatrone d'a cetate 'a 'Ddulurate, ca ave 'a feste 'u 15 settemmre.

Pure ste festeggiamiende accumenzane 'u 14, jndr'à le stesse mode d'a feste de le Ttre Sande, e spicciane 'u 16 sere.

Le bangarelle, le luminarie e le fuèche d'artifice reportane le crestiàne jndr'à 'u clime d'a feste de le Sande.

Jndr'à 'u Tiatre Garibaldi avène ornate 'n'altare cercunnate da luminarie, drappe e fiure, addò avène mise 'u sabbate sere l'immaggine d'a Madonne.

'A prucessione, lunghe e solenne, accumbagne 'a statue d'a *Mèmme du paése*, vestute de gnure e cu 'u core trafitte da sette spade. Segue 'a statue 'a congreghe d'a 'Ddulurate e 'a folle de le fedele. Le femmene sò vestute de gnure e carresciane cere de diverse grannenezze. Jndr'à tradizione, le femmene ca one avute le "grazie" fanne vote a' Madonne purtanne le capidde sciolte e le pide a nude pe tutte 'u periode festive.

## Culture
### 'Struzione
#### Bibblioteche
'Nu punde de referimende pe tanda studiuse jè rappresendate da 'a Bibblioteche comunale "Pombée Sarnelli", ca ste jndr'à 'u storeche edificie d'u monastere de Sanda Croce, in vie Frisari jndr'à 'u core d'a cetate. Jndr'à bibblioteche stonne stipate cchiù de 16.000 volume de ogne tipe, combrese libbre rare e andiche.

Jndr'à 'u Seminarie vescovile stè 'a Bibblioteche diocesane "San Tommase d'Aquino" e 'nu archivije cu tanda fonde.

Pò, jndr'à Parrocchie de Sanda Caterine da Siene, stè 'a Bibblioteche Parrocchiale "don Mechele Cafagna" ca stipe 'nu fonde moderne de cchiù o mene 1.000 lbbre, cu 'na sezione ricche dedicate a' storie locale.

#### Scole
Jndr'à 'u territorie comunale stonne diverse 'stituziune scolasteche, 'mbrà le quale ste secondarie de seconde grade:
* I.I.S.S. "Serge Cosmai", sede associate de Trane;
* Ist. Prof. 'Ndrustrie e Attivitate Marenare "Amerighe Vespucci", sede associate de Molfette;
* I.T.C. "Giacinde Dell'Olio" cu diverse 'ndirizze de studie;
* Licée Sciendifeche - Lènguisteche - Coreutiche - Scienze applecate Statale "Leonarde da Vinci";
* Licée De le Scienze Umane - Economeche suggiale Giacinde Dell'Olio.

#### Musée
##### Musée Diocesane de Bisceglie
Musée Diocesane de Bisceglie stè jndr'à 'u Palazze Vescovile, jndr'à 'u cendre storeche d'a cetate.

Funnate jndr'à 'u 1982 cu decrete de l'arcivescove de Trane Gesèppe Carata, ave quadre, argende, sculture de legne e lapidarie eppure messale preziose e evangeli ca avènene da 'a Cattedrale cetadine e da diverse parrocchie, d'u XVII, XVIII, e XIX sechele.

##### Musée Etnografeche "Frangische Prelorenzo"
Funnate jndr'à 'u 1987, ave acchiate 'a sede soje jndr'à Torre Normanne, jndr'à 'u castelle. Ave 'na raccolte etnografeche destribbuite sus a ttre piane. A 'u prime piane se iacchiane strumiende rare legate a le mestiere scombarse. A 'u seconde piane avime 'a case d'otre tiembe cu arredamiende e oggettisteche ca resale a 'u periode combrese 'mbrà 'u Setteciende e 'u Uetteciende. A 'u terze piane stonne le raccolte sus 'a releggiosità popolare cu 'na serie de ex vote pe grazie ricevute.

##### Musée Civiche Archeologgeche "Frangische Saverie Maiellaro"
Funnate jndr'à 'u 1960, stipe 'na raccolte de reperte paleolitece acchiate jndr'à grotte de Sanda Croce cumme selce, strumiende de osse, cerameche neoliteche brunite e appettate ca resalene a 'u V millennie n.C. ca avènene da le site archeologgece Sanda Croce e Albarose. Quacche reperte avène pure da 'u Dolmen d'a Chianghe.

'U musée stipe l'imbronde fossile de 'nu ceste.stuoie d'u VI millennie n.C., 'na collezzione de anfore e colle d'anfore vinarie de età romane recuperate da le funnale vecine a 'u Salselle e 'na preziose urne cinerarie de epoche romane d'u I sechele a.C. ca avène da 'a chiesere de Sanda Margherite ddunate a 'u musée da 'a famigghie Dell'Olio.

'U musée se iacchie jndr'à 'u Monastere de Sanda Croce.

##### Musée Civeche d'u Mare
'U Musée Civeche d'u Mare, inaugurate 'u 20 luglie 2002, se iacchie presse 'u comblesse de Sanda Croce. Jè divise jndrà nove seziune 'mbrà le quale stonne strumiende pa navigazzione, archeologgije sub-marine, angore e modellisme navale.

### Medie
#### Stambe
Jndr'à cetate stonne le sede de quacche case editrice piccele eppure de quacche periodeche cumme:
* Bisceglie 15 Giorni;
* Il Biscegliese;
* BisceglieViva (ex La Diretta, ex La Nuova Diretta, ex Bisceglie in Diretta);
* BisceglieLive;
* Bisceglie24;
* La Diretta 1993.

#### Radie
L'uneche emittende radiofoneche ca ste jndr'à cetate jè Radio Centro Bisceglie.

### Museche
#### 'A bande musecale de Bisceglie

'A cetate, ha date le natale a 'u granne chitarriste Maure Giuliani, a 'u combosetore Caetane Veneziano e a 'u flautiste de fame europée Serge Nigri, mandene 'n'andiche tradizione musecale ca vè nnande pure grazie a' banne musecale] soje.

'U prime gruppe musecale stabbele d'a cetate resale a 'u 1832. Dece anne apprisse, jndr'à 'u 1842 'a bande, dirette da 'u Maestre Biagge De Gaudio, ere comboste da 29 bandiste.

Jndr'à le anne apprisse, sotte 'a direzione d'u maestre Emmanuele Gotus de Napule, 'a bande de Bisceglie avìe 'nu certe successe. Jndr'à stu periode le 33 bandiste vestevane l'elegande “*uniforme de panne blu, cu collarette e paramane de culr scarlatte, ornate de gallone e cu lire ricamate de argende sus a l'estremità de le falde*”.

Jndr'à 'u 1863, 'a direzione d'u cuérpe musecale avenìe affidate a 'u maestre Robberte Curci de Barlette, figghie d'u museciste famose Gesèppe Curci, ca ne istituì 'na scole de museche.

Cchiù nnande, jndr'à 'u 1869, ereditò 'a bachette d'u direttore 'u maestre Biagge Abbate de Bitonde, attane de le maestre Gennare e Erneste, ca carresce 'u cuérpe jndr'à 'na ricche staggione de successe.

Jndr'à prima metà d'u Noveciende, l'attività bandisteche devendò modeste, certe vote discondinue, pure pe colpe de le resorse redotte ca avenèvane mise da l'amministrazione comunale.

Quanne spicciò 'a Seconda Uerre Mundiale, 'u cuérpe bandisteche repigghiò a cunge cunge le staggiune congertisteche e jndr'à 'u 1963, sotte 'a direzione d'u museciste e combosetore Catavede Gigante de Molfette (une de le prime maestre de Riccarde Muti) attraversò 'nu belle periode de produzione musecale.

Jndr'à storie recende d'a bande jè da dicere d'u maestre Rafaele Miglietta de Tarde ca da 'u 1989 a 'u 1994 ha state protagoniste cu 'a bande da gire de Bisceglie de granne staggiune congertisteche apprezzate sus a tutte 'u territorie nazionale.

Da 'u 2003 'u Congerte Bandisteche "Città di Bisceglie" ha state affidate a 'n'associazione musecale nove chiamate "I Fiati". Osce a die l'organizzazione jè gestite da Benedette Grillo ca ave istituite 'na scole de museca popolare pa recerche de museciste locale. Apprisse a quacche anne de difficoltà e de assestamende 'a bande ave repigghiate 'u splendore sue sotte 'a direzione d'u maestre Dominga Samato esibbennese durande 'a feste de San Trifone a Adelfie jndr'à 'u novemmre 2021 e partecipanne a diverse congorse e rassegne naziunale.

### Cinematografe e telavisione
#### Set de riprese
'U 28 sciugne 2014 onne accumenzate le riprese d'u film nuéve de Mechele Placido 'nditolate *La scelta* cu Ambre Angiolini, Raoul Bova, Valerie Solarino e Placido stesse. Jndr'à 'u film stonne 'nu sacche de combarse de cetadine d'u poste. Ha state 'nderamende girate jndr'à cetate. Le riprese onne spicciate 'u 4 aguste 2014.

Sembre a sciugne 2014 'a cetate ha state set re riprese pe Pietro Mennea - La freccia del Sud, fiction Rai dirette da Ricky Tognazzi dedicate a l'atlete barlettane Pitre Mennea.

#### Manifestaziune legate al cinematografe
Da 'u 26 luglie a 'u 4 aguste 2014 in occasione d'a fine de le riprese d'u film *La scelta* de Mechele Placido, s'ave fatte 'a prime edizione d'u *Cine Dolmen Fest*, kermesse cinematografeche ca ave avute cumme ospite Renzo Arbore, Marije Grazie Cucinotta, Vianghe Guaccero, Alessandre Preziosi, Claudie Santamaria, Isabbelle Ferrari, Emilie Solfrizzi, Andonije Stornaiolo, Giuanne Veronesi, Gennare Nunziante e tanda otre.

### Cucine

'A cucine tradizionale cetadine jè in prfette equilibbrie 'mbrà terre e mare.

Le piatte tipece sò: cicere e cavatelle; cicere e paste; cume cu strascinate (ca s'assemegghiene a le chianghiaredde) e carde (chiande de scarcioppole lessate e cucinate cu 'u brode a l'ove); cime e strascinate *assése*; patane, cozze e *checozze* a 'u furne; *sevéirchie de checòzze e chechezzéidde mbregatorie*; *ciammarechéidde cu premedòle*; *l'arancia rotta all'acqua*; *u sfricone*; *l'acquasale*, *la cialdédde*; strascinate e cime de rape; pane, pummedore, uegghie e sale.

Combletane ste piatte: 'u pesce, servite jndr'à tutte le mode, 'mbrà 'u quale quidde fatte a' griglie e *u ciambotte*, ma pure piatte marenare cumme alice marenate, rizze, vurpe piccele, e seccetedde crude condite cu 'u lemone e uegghie e cozze crude o cotte; le braciole e l'arroste de castrate; *le gnimbredde*.

'Mbrà 'a frutte, le megghie sò le cerase de Bisceglie, l'uve da tavole de tipe "baresane" (ditte pure turchesche o lattuarie vianghe), l'uve "reggine" e l'uve "cardinale".

'Na tipeche ghiottonerie locale jè *u calzaune*, 'na focacce anghiute de sponzale lessate e baccalà, alìe gnore, acciunghe sotte sale, diavulicchie e uve passe. 'N'otra versione jè fatte cu pummedore, recotte asckuande e sponzale lessate. 'Notra varietà de cazone jè fatte cu pummedore, recotte asckuande e cepodde. Jè tradizione mangià 'u cazone de le viscilie d'a 'Mmaculate e de Natale.

Le doce tipece d'a cucine locale sò: le carteddate, doce fatte pe le feste natalizie; le pizzette fatte cu amenele arrustute, zucchere e cacao; le marzapane; le sapienze, fatte cu farine, zucchere e marmellate; le ciambelle, fatte cu farine, ove e 'nzuppate jndr'à 'u *giléppe* (scileppe), fatte pe le feste pascale; le zeppele, fatte cu ove, farine, 'nu picche de burre e frisciute in forme de taradde servite pa feste de San Gesèppe; 'a sckume de ove; 'a scarcelle; *u seseméidde*; *la còlve*, fatte 'u sciurne de le muérte cu grane bollite condite cu tanda vin cotte, amennele tritate, stuzzariedde de cioccolate, chicche de melograne; *le pestazze e la monaca*; *u calzengéidde*; 'u "sospire". St'urteme jè 'u doce tipeche biscegliese cchiù famose, tutelate da 'u consorzie Pasticceri di Bisceglie, ca ne onne fatte 'u disciplinare ('ngrediende e preparazione), leganne 'a storie de stu doce a' storie d'a cetate.

## Sciugrafije andropeche
### Urbanisteche

Da l'evoluzione urbane d'a cetate jè chiare ca ggià quanne spicciave 'u XVIII sechele le doje quartiere de fore a 'u nuclée cchiù andiche, delimitate da le mure aragonese e cresciute in simbiosi cu 'a nature, se furmarene spondaneamende a le margine de le fortificaziune.

L'allariamende extra moenia settecendesche, ca seguive cumme de le tendacole le solche scavate da le doje "lame" a le fianghe d'a cetate murate, avenìe recucite a 'nu tessute urbane uettecendesche, cchiù regolare, ca se sveluppò atturne a 'u granne pomerium chiamate *Palazzuolo*.

'A realizzazzione d'u tronghe ferroviarie Fogge - Bare e 'a costruzione d'u fabbrecate viaggiature fatte jndr'à 'u 1864, determinò 'nu oriendamende nuéve jndr'à l'allariamende urbane de fine Uetteciende, limitate a ovest d'a costruzione d'u cambesande (1863). *Già jndr'à 'u [[1874]] avere state affidate a l'ingegnere barese Giorge De Vincentiis 'u 'ngareche de fà pa cetate 'nu piane regolatore e l'allariamende* ca acchiò jndr'à stazione 'nu elemende de oriendamende d'u nuève allariamende urbane. L'idée de collegà cu 'nu asse viarie 'u fabbrecate viaggiature cu chiazze d'u mercate (osce a die chiazze San Frangische) e 'u *Palazzuolo*, repigghiate jndr'à 'u piane de allariamende d'u 1909 fatte da l'ing. Caetane Ventrella, facìe fà jndr'à 'u 1928 'u *Rettifilo*.

Comungue, 'a costruzione d'a ferrovie ave rappresendate, almene 'mbonde a' metà d'u sechele scorse, 'nu nuève limite urbane ca ave signate l'organizzazzione d'u territorie jndr'à direzione est - ovest.

Sulamende cu 'u Piane regolatore generale comunale d'u 1959 se penzave a 'n'arée destinate a le attivitate 'ndustriale ca zumbave 'a ferrovie e sceve verse 'a direzione sud - est. Stu piane, pure prevedenne 'a reorganizzazzione d'a cetate facenne arterie stradale nove (vie d'a Repubbleche, vie d'a Libbertà, corse Umberte I), non ge tenìe in conziderazione de le "segne andiche" d'u territorie, non ge salvauardò 'a cetate intra moenia e nemmene l'edilizie de 'nderesse storeche - architettoneche extra moenia, assaije diffuse fore da le mure. Tuttes tu fatte ccrejò 'n'allariamende urbane a "macchie dee uegghie" dominate da 'na granne quandità de edilizie prive de qualitate.

Jndr'à le prime anne settande, cu 'u Piane Regolatore Generale (PRG) nuève, redatte da l'architette Andonije de' Grassi de Pianure e da 'u 'ngegnere Giambattiste La Notte, proporzionate rispette a 'u 2010 cu 'na popolazzione de 79.000 crestiàne, 'u territorie ha state organizzate prengepalmende sus a 'u reperimende de nove arée de espanzione de fore a le "maglie" ggià edificate o parzialmende edificate. Pe stu fatte, jndr'à 'u PRG nuéve ('ndese cumme strumende urbanisteche de 'ndirizze generale approvate jndr'à 'u 1975), avenèvane 'ndividuate arée nove de tipe residenziale, avenève reorganizzate 'a zone turisteche - residenziale de “Salselle e 'a Cape” e individuate a sud d'a cetate, 'mbrà 'a SS 16 e 'a ferrovie 'n'arée destinate a' residenze staggionale, e se acchiarene arée nove pe le 'nzediamiende 'ndustriale (zone lame de Macine, verse Molfette e artiggianale (vie Ruve e SS16 in direzione Molfette). 'U piane, pure,prevdeve 'u recupere d'u cendre storeche e tenève cunde d'a proposte avanzate jndr'à 'u 1967 da 'u Conziglie Comunale pa costruzione de 'nu puèrte - canale de tipe turisteche jndre 'a "Lame Paterno", a 'u confine cu 'u territorie de Trane. Jndr'à le anne apprisse, 'u PRG ha state fatte attraverse 'a redazione de specifece piane attuative.

Partenne da le prime anne novande tutte 'u litorale de ponende, ca subbisce le fenomene de erosione marine, ha state progettate arrete seconde tecniche de progettazzione ambiendale. 'Mbrà le 'ndervende fatte jè da signalà 'u tiatre "Mediterranée", costruite vecine a 'u mare in zone "trulle verde".

Jndr'à 'u 2009 ha state conferite 'u 'ngareche a 'nu gruppe de 16 professioniste pa redazione de 'nu PUG nuève (piane urbanisteche generale).

## Economije

### Agricolture e pesche
L'economije d'a cetate jè da sembre legate a l'agricolture. Le suole agricole sò coltivate soprattutte a ulivete, vignete pe uve da tavbole e a cerasete. 'A cetate vande 'nu belle commerce de esportazione ortofrutticole pe l'Itaglie e pe l'estere. 'A costruzioen d'a ferrovie Adriateche ave favorite e aumendate, ggià quanne ste spicciave 'u Uetteciende, le scambie cu le granne cetate de l'Itaglie settendrionale e de l'Europe cendre-settendrionale.

Da 'u scale merce ferroviarie, cuperte e scuperte, se mannavane a le mercate de Melane, Torine, Bologne, pe l'Austrie, 'a Svizzere, 'a Frange e 'a Germanie, uve da tavole, amennele, alìe, cerase e ortagge cumme 'nzalate, pummedore e cavole.

Osce a die 'a produzione agricole alimende l'attivitate molitorie de le alìe pa produzione de uegghie de alìe, e 'u commerce de l'uve da tavole e de le cerase.

L'attivitate marenare d'a cetate jè testimoniate da 'a flotte navale peschereccia soje, ca conde cchiù de 30 'mbarcaziune de 'na bella stazze, nonostante 'a crise d'u combarte, face d'a pesche 'nu settore 'mbortande de l'economije cetadine. 'A pesche avène soprattutte fatte seconde 'u metode a strasciche. Mene ausate sò le tecniche de pesche volande e a circuizione. Pò, lunghe 'u tratte costiere stonne de le 'mbiande de acquecolture.

### 'Ndustrie manifatturiere
'A strutture produttive jè caratterizzate da 'a prevalenze de micre e piccele 'mbrese ca gravitane atturne a le settore de l'agricolture e d'a pesche, cumme le frandoje olearie e piccele 'ndustrie conserviere.

Significative jè 'a presenze sus a 'u territorie de 'nu sacche de 'mbrese ca operane jndr'à 'u settore de l'abbigliamende, soprattutte jndr'à produzione d'a biangherie intime e de ricame.

Sò da segnalà de le 'ndustrie dedite a' lavorazione d'u legne e d'a petre locale.

### Turisme
Sviluppate sò le attivitaste turisteche: 'u comune ave 'a Bandiera Blu, recanuscimende date da 'a FEE a le megghie località costiere europée e pe le spiagge de *Scalette e Salselle* jkndr'à 'u 2003, 2005, 2006, 2021 e 2022.

## 'Nfrastrutture e carresciamiende
### Ferrovie

'A stazione de Bisceglie ste sus 'a direttrice adriateche Lecce - Bologne gestite da Rete Ferroviaria Italiana. 'U chiazzale jè fatte da doje binarie tutte e doje de corse.

### Puérte

'U puérte se sveluppe jndr'à 'nu bacine naturale de cchiù o mene 100.000&nbsp;m² e jè settorializzate jndr'à l'attivitate pescherecce e jndr'à quedde turisteche-diportisteche.

### Mobbilità urbane
'U carresciamende pubbleche urbane jè gestite da le Autolinée Dover de Noci, garandite cu ttre linée de autobus. Le carresciamiende interurbane sò gestite da 'a STP Bari, invece le collegamiende sciurnaliere cu 'a cetate de Corate sò servite da le autobus d'a ditte Conca ca ste jndr'à 'u consorzie reggionale Cotrap.

'A stazione de le autobus se iacchie jndr'à 'u cendre d'a cetate, jndr'à Chiazze Reggine Margherite.

### Piste ciclabbele
'A cetate ave 'nu sisteme perimetrale de piste ciclabbele. 'U tratte cchiù consistende se sveluppe sus a 'u lunghemare de ponende e face parte d'u pruggette cchiù granne d'a costruende ciclovie Adriateche ca adda collegà totte le località costiere de l'Adriateche.

## Amministrazione
Elenghe de le amministraziune ca se onne succedute jndr'à stu comune:

### Gemellagge
* 
* 
* 
* 
* 
* 

## Sport
### Ballone

'U ballone jè 'u sprot ca occupe 'u prime poste pe le atlete e pe le appassionate e tefose.

Jndr'à 'u 1908 le studinde Luigge Ventura, Frangische de Villagomez, Fedele Papagni e le frate Paquale, funnarene 'a suggetate sportive “Ercole” ca pigghiò atlete pu ballone, pu ciclisme, nuote e atleteche leggere.

Apprisse a quacche anne 'a suggettare cangiò nome jndr'à "A.S. Velox" e avìe cumme presidende Maure Simone, 'nu 'ndustriale d'u legne.

Sus a sta esperienze, jndr'à 'u masce 1913, Geséppe Maenza e otre atlete facerene l'Unione Sportiva Biscegliese, da le colore blu cu 'a stelle vianghe, ca avìe 'nu periode de successe, raggiungenne 'a qualificazione a 'u cambionate tagliàne de I divisione.

Jndr'à 'u 1929, de le 'mbiegate d'a Banghe Popolare de Bisceglie, 'mbrà le quale Gustave Ventura, ca pò jndr'à l'ane settande ave 'u stadie comunale nuéve dedicate, funnarene 'na suggetate de ballone nove, chiamate "Diaz".

A le inizie le partiee se sciucavane sus 'a spianate d'u *Palazzuolo*. 'U luèche, ggià resultate none regolamendare pe le partite d'u cambionate 1921 – 1922, avenìe subbete cangiate cu 'nu cambe nuéve regolamendare (quidde ca osce a die jè 'u cambe vecchie "Frangische Di Liddo").

Jndr'à 'u 1950 le suggettate A.S. Diaz e A. S. Biscegliese facerene nascere 'a Calcio Bisceglie, da le culure gnure e azzurre cu 'a stelle vianghe, ca jndr'à le anne ave sciucate jndr'à le cambionate naziunale de serie C.

Jndr'à le anne settande avenìe fatte 'nu 'mbiande sportive nuéve destinate a stadie comunale e attrezzate pe ospità le gare de atleteche leggere. Jndr'à le urteme decennie se ave diffuse 'u calce a 5, grazie a' Società Sportiva Bisceglie Calcio a 5 distindase pure a levélle nazionale, e achiuse jndr'à 'u 2012.

'A cetate jè sede de ste suggetate de ballone:
* 'U *Calcio Bisceglie*, ca schioche jndr'à l'Eccellenze pugghiese;
* L*A.S.D. Unione Calcio Bisceglie*, ca schioche jndr'à l'Eccellenze pugghiese;
* 'A *Olimpiadi calcio a 5*, squadre ca scioche jndr'à Serie B (calce a 5);
* L*ASD Arcadia 2010 calcio a 5* femminile, ca scioche jndr'à 'u cambionate de Serie A.

### Otre sport
'A tradizione sportive cetadine reggistre cchiù de 'nu sechele de attivitate, jndr'à diverse discipline sportive, sie de squadre ca individuale.

'A prime attivitate de pallacanestre jè d'u 1978 cu l'associazione sportive G. S. Basket. Jndr'à 'u 1989 avenìe funnate l'A.S. Basket Bisceglie ca ave sciucate jndr'à le cambionate de C1 e de B2.

'Mbrà le appundamiende sportive ca 'a cetate ospite sò da arrecurdà_ 'u gire podisteche Cetate de Bisceglie, da cchiù de cinguand'anne, e l'evende "Asta Night" addò pigghiane parte le megghie cambiune nazionale de zumbe cu l'aste.

### 'Mbiande sportive
'A cetatem ca ave ospitate jndr'à 'u 1997 quacche gare d'a XIII edizione de le Sciuéche d'u Mediterranée, ave 'nu stadie comunale 'nditolate a Gustave Venture, cu piste pe l'atleteche leggere e cambe da ballone. Ave doje otre cambe da ballone (cambe vicchie "Frangische Di Liddo", cambe de ballone "Don Iva"), de 'nu palazzette d'u sport comunale chiamate PalaDolmen, de piscine cuperte e scuperte, de 'mbiande sportive regolamendare cu cambe da tennis, pallavvole e calcette, de 'nu 'mbiande private pu tire a segne, de 'nu ciclodrome e de 'nu 'mbiande private pu bowling.

## Note


## Bibbliografije
* G. Di Benedetto e G. La Notte (a cure de), *Bisceglie nella documentazione grafica dal '500 al '900*, Molfette, Mezzina editore, 1988.
* Erminia Cardamone e Mattée de Filippis (a cure de), *Strutture teatrali dell'800 in Puglia*, Bare, assessorate a' Pubbleche 'Struzione d'a Reggione Pugghie - Accademie de le Belle Arte de Bare, 1988;
* Gianfranghe Borraccetti, *Guida ai luoghi del centro storico di Bisceglie*, Terlizze, cooperativa culturale RTS, 2003;
* Frangische Cocola, *Vocabolario dialettale biscegliese - italiano*, Trane, tipografia Paganelli, 1925;
* Marie Cosmai, *Storia di Bisceglie*, Bisceglie, edizioni il Palazzuolo, 1960;
* Marie Cosmai, *Bisceglie nella storia e nell'arte*, Bare, Levante editore, 1968;
* Marie Cosmai, *Leggende e tradizioni biscegliesi*, Molfette, Mezzina editore, 1980;
* Marie Cosmai, *Il dialetto biscegliese*, Bare, Levante editore, 1984;
* Luche De Ceglia, *Storia della banda musicale di Bisceglie*, Molfette, Cetate de Bisceglie ed., 1989;
* Pombée Sarnelli, *Memoria de' vescovi di Bisceglia e della stessa città*, Napule, 1693;
* Giambattiste La Notte,*Bisceglie. Insediamenti culturali*, Bare, Adda ed., 1991;
*F. Canali e V. C. Galati, *Architetture e ornamentazioni dalla Toscana agli 'Umanesimi baronali' del Regno di Napoli alla fine del Quattrocento. Fulcri architettonici e artistici nella committenza di Francesco II Del Balzo di Andria (1431-1482). Un'architettura umanistica nell'orizzonte di Leon Battista Alberti e di Andrea Mantegna. Interventi a Napoli, Andria, Irsina/Montepeloso (Monte Filoso) e Bisceglie. Parte quinta: Francesco II Del Balzo*, jndr'à *Monumentalia. Monumenti tra identità e celebrazione, «Bollettino della Società di Studi Fiorentini»*, I, 28, 2019.

## Otre pruggette

* 
* 
* 
* 
*